ΓΡΑΠΤΗ ΕΡΩΤΗΣΗ E-0462/97 υποβολή: Amedeo Amadeo (NI) προς την Επιτροπή (19 Φεβρουαρίου 1997)

Θέμα: Ανταγωνιστικότητα της χημικής βιομηχανίας

Η Επιτροπή πιστεύει ότι η κοινοτική χημική βιομηχανία, παρόλο που είναι μεταξύ των πλέον συγχρόνων και ανταγωνιστικών στον κόσμο, πρέπει να αντιμετωπίσει ορισμένες προκλήσεις προκειμένου να διατηρήσει και να ενισχύσει τη διεθνή της ανταγωνιστικότητα. Οι προκλήσεις αυτές είναι:

- οι υγειονομικές και περιβαλλοντικές επιπτώσεις των χημικών προϊόντων,

- η ευρωπαϊκή και παγκόσμια διάσταση των αγορών της,

- η εξάρτηση από τις εισαγόμενες πρώτες ύλες και την ενέργεια,

- η ισχυρή της εξάρτηση από το κεφάλαιο και την ΕΤΑ,

Προς τον σκοπό αυτόν προσδιορίζονται ορισμένες δράσεις που πρέπει να αναληφθούν από τη βιομηχανία, την Επιτροπή και τα κράτη μέλη. Οι δράσεις αυτές ομαδοποιούνται σε σχέση με τους τέσσερις πρωταρχικούς τομείς που αναφέρει η ανακοίνωση για τη βιομηχανική ανταγωνιστικότητα:

- δράση για τη βελτίωση του ρυθμιστικού πλαισίου,

- δράση για την εξασφάλιση ενός αποτελεσματικού ανταγωνισμού,

- δράσεις για την ενίσχυση των αΰλων επενδύσεων,

- δράσεις για την ανάπτυξη της βιομηχανικής συνεργασίας.

Η Επιτροπή καλείται:

1. να πραγματοποιήσει μία ενδελεχή και επιστημονικά τεκμηριωμένη ανάλυση κόστους-κέρδους του νέου ρυθμιστικού πλαισίου όσον αφορά την ταξινόμηση, τη σήμανση και τη χρήση των χημικών προϊόντων 7

2. να προβεί σε μια πραγματική φιλελευθεροποίηση των συναλλαγών με τις αναπτυσσόμενες χώρες και να αναζητήσει εναλλακτικές λύσεις προκειμένου να αντιμετωπιστούν οι στρεβλώσεις που οφείλονται στα διαφορετικά επίπεδα προστασίας του περιβάλλοντος.

Ζητείται επίσης η καθιέρωση προγραμμάτων ή η σύναψη εθελουσίων συμφωνιών εκ μέρους της χημικής βιομηχανίας που θα συμπληρώνουν ή και θα υπερβαίνουν τα ελάχιστα επίπεδα που απαιτούνται από το ισχύον ρυθμιστικό πλαίσιο.

Κοινή απάντηση του κ. Bangemann εξ ονόματος της Επιτροπής στις γραπτές ερωτήσεις E-0460/97 και E-0462/97 (2 Απριλίου 1997)

Η Επιτροπή θεωρεί σημαντικά τα θέματα στα οποία αναφέρεται το Αξιότιμο Μέλος του Κοινοβουλίου. Εντάσσονται, συγκεκριμένα, στο ευρύτερο πεδίο των δράσεων που επεσήμανε η Επιτροπή στην ανακοίνωσή της με τίτλο: «Μία πολιτική βιομηχανικού ανταγωνισμού για την ευρωπαϊκή χημική βιομηχανία: ένα παράδειγμα» ((COM(96) 187 τελικό )), της οποίας ο σκοπός είναι να βελτιώσει την ανταγωνιστικότητα της χημικής βιομηχανίας της Κοινότητας.

Στο θέμα αυτό, η Επιτροπή λαμβάνει υπόψη την έκθεση που ενέκρινε το Κοινοβούλιο σχετικά με την εν λόγω ανακοίνωση στη σύνοδο ολομέλειας της 13ης Μαρτίου 1997 καθώς και τα συμπεράσματα του Συμβουλίου Βιομηχανίας της 14ης Νοεμβρίου 1996 και τη γνώμη της Οικονομικής και Κοινωνικής Επιτροπής της 31ης Οκτωβρίου 1996.

Η Επιτροπή συνειδητοποιεί επίσης ότι η συνεργασία μεταξύ των αντιπροσώπων της βιομηχανίας, των εργαζομένων, των επιστημονικών και πανεπιστημιακών κύκλων και άλλων εταίρων του χημικού τομέα είναι ουσιαστικής σημασίας. Έχει εξασφαλίσει και θα συνεχίσει να εξασφαλίζει τη συμμετοχή τους στο πλαίσιο του προγράμματος για τη θέση σε εφαρμογή της ανακοίνωσης, και ιδίως στις ομάδες εργασίας που έχουν συγκροτηθεί για την υλοποίηση των διαφόρων δράσεων. Τα θέματα στα οποία αναφέρεται το Αξιότιμο Μέλος του Κοινοβουλίου καλύπτονται από τις ομάδες εσωτερικής αγοράς, περιβαλλοντικών πτυχών, έρευνας και ανάπτυξης, εκπαίδευσης και επιμόρφωσης και εξωτερικής βιομηχανικής συνεργασίας.